እርግጥ ነው አንዳንዶቹ በዐማራው ነገድ ላይ እየደረሰ ያለው ግፍና መከራ ያልታያቸው ወይም ሆን ብለው እጅግ በሚያሳዝን ሁኔታ “ወላጅ እናቱ ገበያ የሄደችበትን ሕፃን ልጅና እናቱ የሞተችበት”ን በዕኩል መልክ የሚያዩ ሰዎች፣ በዐማራው ላይ የተፈጸመውን የዘር ዕልቂትና የዘር ማጽዳት ተግባር አቃለው የሚያዩ እንዳሉ ይታወቃል። የዚህም መሠረታዊ ምክንያቱ አንድም ዐማራውን በጠላትነት የመፈረጁ፣ ሌላም «በሰው ቁስል ስንጥር ስደድበት» የሆነባቸው እንደሆን መገንዘብ ይቻላል። ቁስሉ የሚሰማቸው የዐማራ ልጆች ደግሞ፣ የጥቃት ሰላባ የሆነው ወገናቸው ኅልውናው አደጋ ላይ ወድቆ እያዩ ዝምታን አልመረጡምና ፊት ለፊት ዕውነታውን በመጋፈጥ ዐማራው ራሱን አደራጅቶ ከጥቃት እንዲከላከል የሚችሉትን ሁሉ እያደረጉ ነው። ይህን ድርጊት መደገፍ ዐማራ መሆን ብቻ ሳይሆን፤ ሰው ሆኖ መፈጠር ብቻ ይበቃል። ለዚህም የዐማራ ኅልውና ለኢትዮጵያ አንድነት ድርጅት ዐማራዊ ብሔርተኝነትን ሳይሆን፣ የዐማራን ኅልውና ከማስጠበቅ ጎን፣ የኢትዮጵያን አንድነት ለማረጋገጥ የሚችለውን ሁሉ ያደርጋል።
